Kymmenen potkut saanutta poliisia

2014

Autoili töihin humalassa

Helsingissä rikostutkijana työskennellyt vanhempi konstaapeli irtisanottiin, koska hän saapui työpaikalleen toistuvasti humalassa ja hänen työskentelynsä jouduttiin estämään tai keskeyttämään. Lisäksi häntä epäiltiin rattijuopumuksesta. Hän sai varoituksen toiminnastaan kolme kuukautta ennen irtisanomistaan.

Auttoi huijaamaan ulosottoa

Vanhempi konstaapeli tuomittiin 60 päivän ehdolliseen vankeuteen avunannosta velallisen petokseen Helsingin käräjäoikeudessa syyskuussa 2014.* Hän otti nimiinsä ulosotossa olleen henkilön auton ja siirsi sen myöhemmin varattomalle ja ajokortittomalle tyttärelleen. Vanhempi konstaapeli vastusti irtisanomistaan ja tarjosi kuulemistilanteessa vaihtoehtoisen selityksen auton omistajan vaihtumiselle.

Korjaus: Rikosnimike avunanto velallisen petokseen, ei velallisen petos kuten jutussa aiemmin mainittiin.

Törkeä rattijuopumus

Hämeen poliisi irtisanoi lokakuussa 2014 vanhemman konstaapelin, koska tämä tuomittiin törkeästä rattijuopumuksesta Hyvinkään käräjäoikeudessa 40 päivän ehdolliseen vankeuteen ja 30 päiväsakkoon. Rattijuopumus todettiin jo lokakuussa 2013, ja poliisi pidätettiin virastaan heti seuraavalla viikolla.

Uhkaili poikansa kanssa riitautunutta liikenneratsiassa

Hämeen poliisi irtisanoi marraskuussa 2014 vanhemman konstaapelin, koska tämä tuomittiin virkavelvollisuuksien rikkomisesta ja henkilörekisteririkoksesta 70 päivän ehdolliseen. Hän uhkaili Hauholla vuonna 2013 tehdyssä liikenneratsiassa poikansa kanssa riitautunutta nuorta miestä. Tapauksesta uutisoitiin laajasti, minkä katsottiin päätöksessä heikentäneen kansalaisten luottamusta poliisiin.

2015

Huolimattomuutta ja uhkailuja

Keski-Suomessa työskennellyt vanhempi konstaapeli suhtautui välinpitämättömästi työhönsä, muun muassa unohti ottaa asevyön hälytyskeikalle ja jätti partiokaverinsa yksin rauhoittelemaan nuorten kotibileitä. Lisäksi hän uhkaili muita poliiseja. Rikostutkinta asiassa käynnistettiin, kun kävi ilmi hänen säilyttäneen aseitaan ampuma-aselain vastaisesti. Hänet irtisanottiin esitutkinnan aikana.

Aarnion tapaus

Helsingin käräjäoikeus tuomitsi huumepoliisin päällikön Jari Aarnion menettämään virkansa kesäkuussa 2015 annetun Trevoc-tuomion yhteydessä. Yksikään Aarnion tuomio ei ole vielä lainvoimainen, mutta tästä huolimatta käräjäoikeus tuomitsi viran menetettäväksi.

Talousrikostutkija tehtaili vakuutuspetoksia

Talousrikosten parissa työskennellyt poliisimies menetti työpaikkansa Itä-Uudenmaan poliisissa jäätyään kiinni useista petoksista vuosina 2012–2014. Hänet pidätettiin virasta välittömästi rikosepäily tultua poliisilaitoksen tietoon ja irtisanottiin huhtikuussa 2015, kun tuomio sai lainvoiman.

Törkeä rattijuopumus

Huhtikuussa 2015 vanhempi konstaapeli ajoi pakettiautoa, kun hänet pysäytettiin liikennevalvonnan yhteydessä Pirkanmaalla. Hän puhalsi 1,38 promillea. Hänet tuomittiin tapauksen johdosta 35 päivän ehdolliseen vankeuteen ja 25 päiväsakkoon. Potkut annettiin, vaikka hänellä oli takanaan lähes 20 vuoden nuhteeton virkaura. Asiassa kuullun luottamusmiehen mukaan tapauksessa oli lieventäviä seikkoja ja määräaikainen erottaminen olisi ollut riittävä seuraamus.

Törkeä rattijuopumus

Elokuussa 2015 vanhempi konstaapeli irtisanottiin Helsingin poliisilaitoksesta, koska tämä oli syyllistynyt Seinäjoen keskustassa aiemmin kesällä törkeään rattijuopumukseen. Hän ei halunnut tulla kuulluksi päätökseen liittyen.

2016

Pahoinpiteli teini-ikäistä poikaansa

Pohjanmaalla ylikonstaapeli tuomittiin 70 päiväsakkoon oman poikansa toistuvista pahoinpitelyistä. Mies pahoinpiteli teini-ikäistä poikaansa muun muassa lyömällä kertakäyttögrillillä, bensakanisterilla, avokämmenellä ja nyrkein. Poliisilaitos katsoi, ettei esimiestöitä kenttätoiminnassa tehnyt mies voisi enää uskottavasi puuttua perheväkivaltatapauksiin. ”Väkivaltarikos poliisimiehen tekemänä on kaikissa olosuhteissa vakavaa ja raskauttavaa”, päätöksessä todetaan.